AARHUS: Der er flere studieboliger på vej til Aarhus, som i mange år har skreget på flere lejligheder til byens stigende antal studerende.

Det er pensionsselskabet PFA, der vil opføre fire nye kollegier i Danmark, heriblandt "PFA Kollegiet Aarhus", som skal stå færdigt senest i 2022 og som giver plads til cirka 300 studerende.

PFA er allerede godt i gang med at finde en attraktiv grund til byggeriet, og ambitionen er at bygge et moderne og nyskabende kollegie.

- Aarhus er kendt for sit gode studiemiljø og store udbud af videregående uddannelser. Det er en vidensby, som gør det til et attraktivt sted at studere. Det gør det svært for mange studerende at finde et sted at bo, hvilket vi med kollegiet kan være med til at afhjælpe, siger Allan Polack, Group CEO i PFA.

PFA kommer i alt til at bygge kollegier for over en milliard kroner. De tre andre kommer til at ligge i Aalborg, Odense og København.

- At bo sammen med andre studerende i gode rammer bidrager til et godt studiemiljø, der både gør glad og gør klog. Antallet af optagne på de videregående uddannelser er steget markant siden 2009, hvilket desværre giver mangel på studieboliger i de store studiebyer. Derfor er det vigtigt, at også private aktører, som PFA, viser samfundssind og bidrager til en positiv udvikling med at øge udbuddet af studieboliger, siger Søren Pind (V), uddannelses- og forskningsminister i en pressemeddelelse.

De nærmere planer for opførelsen af kollegierne bliver præsenteret i Odense 31. august.

Det er arkitektfirmaet Arkitema Architects, der har udviklet konceptet i samarbejde med PFA for de kommende kollegier.